V. Veteška, podpredseda NR SR: (2005-10-25):
L. Polka, poslanec: Vážený pán podpredseda, vážený pán minister, vážený Fun klub, len neviem, či je to Fun klub pána Palka, alebo pána Polku, alebo Janka Patakyho, pretože so železnou pravidelnosťou sa s ministrom Palkom stretávame v tejto osirelej miestnosti, až mi je tu ľúto prednášať, ale keďže pán podpredseda rozhodol, že tieto návrhy zoberieme naraz, tak si dovolím povedať niekoľko slov. Dámy a páni, práve pred niekoľkými minútami sa skončilo protestné zhromaždenie príslušníkov Policajného zboru na Námestí slobody pred Úradom vlády. Neviem, prečo protestovali práve tam, pretože tam ich je ešte menej ako tu, ale tu by sme ich aspoň poniektorí boli videli. Údajne ich tam bolo viac ako 2 000, až ku trom tisíckam, takže nebol som tam, pán predseda Kaliňák neprišiel oznámiť stav, ale myslím si, že to je ojedinelý prípad, keď policajti idú demonštrovať od radosti, že im ideme o 650 korún zvýšiť hodnostné. Ja by som si dovolil niekoľko poznámok k obidvom týmto zákonom, lebo potom bude zase spravodajcom, pán Pataky, takže to spravíme z jednej vody. Zákon č. 73 upravuje i platové náležitosti policajtov. Vláda Slovenskej republiky v návrhu nerieši primerane ohodnotenie práce policajta v porovnaní s prácou profesionálneho vojaka. Porovnávame tieto dve kategórie, pretože ide o približne rovnaký druh nasadenia, i keď osobne ako bývalý policajt si myslím, že to nasadenie je oveľa vyššie u policajtov, najmä u príslušníkov, ktorí plnia úlohy na ulici, v ostrej službe, nie za mrežami alebo niekde za nejakými inými, pretože tu patria aj iné skupiny príslušníkov ozbrojených síl alebo ozbrojených zborov. Musím konštatovať, že už asi pred polrokom sme diskutovali o zvýšení hodnostného a na rozdiel od hodnostného vojakov sme začali tú diskrimináciu policajtov tým, že kapitán polície má podstatne iné nižšie hodnostné ohodnotenie, ako má kapitán v armáde. Začína to už samotným prijatím do služobného pomeru, pretože policajt musí byť bezpodmienečne s maturitou, s úplným stredoškolským vzdelaním, kým vojak môže byť prijatý bez úplného stredoškolského vzdelania, jeho nástupný plat po absolvovaní štyroch až šiestich týždňov kurzu je výrazne vyšší ako plat policajta. Okrem toho mu v zmysle zákona patria aj iné náležitosti, ako sú aktivačné príplatky, stabilizačný príspevok a príspevok na bývanie. Pokiaľ ide o sociálne zabezpečenie, ktoré sa v ďalšom slede predkladá, opätovne sa tu používa nerovnaký meter. Navrhovanou úpravou sa menení nič pre vojakov, ale len pre policajtov, čím sa vytvárajú výrazné rozdiely. Dochádza opäť k diskriminácii dvoch relatívne rovnako postavených a porovnateľných subjektov, ale aj k diskriminácii medzi policajtmi navzájom, lebo sa menia podmienky sociálneho zabezpečenia medzi takzvanými mladšími alebo staršími policajtmi napriek tomu, že nastupovali za rovnakých podmienok. Práve sociálne zabezpečenie bývalo vždy výrazným motivačným prvkom, ktorý do značnej miery pozitívne ovplyvňoval rozhodovanie sa mladých ľudí pre prácu v polícii. Jeho stratou, respektíve zmenou výrazne poklesne dlhodobo pretrvávajúci pokles záujmu o prácu v polícii. A tu sa dostávame ku koreňu veci, o ktorom sme tu tiež niekoľkokrát diskutovali a ktorý si myslím, že je veľmi vážnym, dokonca kardinálnym problémom polície, a to je personálna práca. Policajti nastupujú nie na základe nejakého systematického výberu, ale na základe viac-menej voluntaristických metód príslušných riaditeľov alebo iných funkcionárov na úrovni okresu a prípadne iných článkov riadenia po splnení istých fyzických a psychologických testov. K psychologickým testom by som sa nerád vyjadroval, nie je to moja doména, ale tie testy sú už niekoľko desaťročí staré a kolujú medzi policajtmi, povráva sa o všeličom, čo ako právnik by som tu nerád prezentoval, ale dajú sa tie testy všelijakým spôsobom spraviť v pozitívnom alebo v negatívnom zmysle slova. Fyzické testy, opäť kategória, ktorú charakterizuje skutočnosť, že pri testoch sa skúma, či sa policajt neutopí...